**Karantén vége felé beszélgetés a klubban**

*Kriszti*: Ádám, a karantén alatt nem tudunk menni Hozzád a szokásos időben korrepetálni, Marika nénivel és a többiekkel beszélgetni. Hiányzunk mi Neked egyáltalán?

*Ádám*: Egyáltalán nem… Persze, hogy hiányoztok! Nincs, akivel szekáljuk egymást, nincs aki lélegzetelállító akrobatikus táncokat töltsön fel TikTok-ra, nincs aki „véletlenül” kiöntse a teát, aki a reáltárgyak iránti hadilábon állása miatt segítséget kérjen…

*Kriszti*: Jó, de ez csak munkaköri kötelességed ugyebár?

*Ádám*: Ahogy a Máltai Játszótéren hasonló munkakörben dolgozó kolléganő is mondta, ez több mint munkakapcsolat vagy barátság, gyakorlatilag az életünk részévé váltatok, tudunk egymás heppjeiről, érdeklődési köreiről, vagy azokról, amiket szeret vagy nem, az életről alkotott képéről, vagy éppen tehetségeiről, úgymint tornakészség, odaadás, társaság szívének lenni, vagy éppen az írói vénákat kibontakoztatni…

*Kriszti*: Nem is tudom, kire gondolsz mindezzel… Ja, az írás az Attila tesóm erőssége.

*Ádám*: Igen, ő is itt érzi igazán jól magát, és tudja, hogy itt elfogadják, ahogy Téged is.

*Kriszti*: És nem fura, hogy nem jöttünk majdnem minden hétköznap segítségért?

*Ádám*: Dehogyisnem! Hiányoznak a matek, fizika, kémia és a biológia könyvek. És a füzetek, amikbe a könyvekből kikeressük a házifeladatokhoz segítségül a megoldásokat.

*Kriszti*: És a napi sulis események megbeszélése, vagy a zenehallgatás?

*Ádám*: Ezek sokkal jobban…

*Kriszti*: Hogy látod, a távoktatás előnyös vagy hátrányos lett nekünk?

*Ádám*: A jegyek javuló tendenciája miatt előnyösnek tűnik, bár ez a kép kicsit csalóka, mert sok konzultációra ad lehetőséget mind a diáktársakkal, mind velem… Hátrányos, amiért hosszú évek alatt megszoktátok a napi rutint: felkelés, suliba menés, 45 perc óra 15 perc szünet, ebéd és irány haza, vagy a második otthon. Ezt otthon tudomásom szerint úgy váltjátok ki, hogy az előre megkapott feladatokat próbáljátok arányosan szétosztani délelőttre – délutánra, ezáltal mindenre jusson időtök. Ezt támasztja alá az is, hogy hol délelőtt, hol délután kerestek telón. Több a kutatómunka, még tesiből is inkább ez van, bár úgy tudom, Te önszorgalmúlag otthon nagyon sokat edzesz, néha még picit többet is a kelleténél.

*Kriszti*: Ez mind így igaz. Viszont úgy érzem, hogy okostelefonról segítségkérés és a segítség megkapása körülbelül ugyanolyan hatékony.

*Ádám*: Igen, sőt talán még hatékonyabb. De a személyes kapcsolatok hiánya nagyon megviseli az ember lelkét…

*Kriszti*: Na igen, Te meg a lelkivilágod… De oké, engem is megvisel… És hogy látod, miként tudjuk befejezni a sulit, hogyan telik majd a nyár, és az új sulira hogyan tudunk felkészülni?

*Ádám*: Minden diáknak és pedagógusnak nagy kihívást jelentett ez az új helyzet, ráadásul a higiéniai szigorítások is átalakították mindannyiónk életét. De szerintem megszoktuk, a kapcsolattartás ugyanúgy megmaradt, sőt talán szorosodott is. Neked és Attilának ráadásul szeptembertől új suli, amire a nyári vakációnk alatt próbálunk felkészülni. Új tanárok, új osztálytársak, középiskolai szint, de a legügyesebb diákjaim vagytok, és az életben már sok megpróbáltatást kellett kiállni, és mindig adódnak új kihívások. De azért vagyok Nektek idősebb haverként, és az élet rögös útjaira felkészítésben segítőként, hogy ezt az akadályt is a szokott rátermettséggel abszolváljuk. Szívből remélem, hogy az új suli mellett megmarad a klub és a néha lassú felfogású, de vajszívű személyem is Neked… Sok kamasz dolog áll még előtted, aminek szeretnék én is részese lenni, mind örömben, mind bánatban. Mert ezért vagyunk és maradunk BFF-ek mindörökké, ugye?

*Kriszti*: Nem is tudom, talán… Na jó, igen…

 Zalai Ádám